పది నెలల గరిష్టానికి ఎన్‌ఎస్‌ఈ నిఫ్టీ
- 145 పాయింట్లు పెరిగిన సెన్సెక్స్‌
ముంబయి: దేశంలో మెరుగైన వర్షపాతం నమోదు, ప్రభుత్వం ఆర్ధిక సంస్కరణల పర్వం కొనసాగనుందన్న అంచనాల్లో శుక్రవారం దేశీయ స్టాక్‌ మార్కెట్లకు మద్దతు లభించింది. ప్రధానంగా ఆటో, కన్జూమర్‌ గూడ్స్‌ సూచీల మద్దతుతో నేషనల్‌ స్టాక్‌ ఎక్సేంజీ నిఫ్టీ 40.6 పాయింట్లు పెరిగి 8,328.35 పాయింట్లకు చేరింది. ఆగస్టు 20 తర్వాత తొలిసారి నిఫ్టీ ఈ స్థాయికి చేరడం ఇదే తొలిసారి. బీఎస్‌ఈ సెన్సెక్స్‌ 145.19 పాయింట్లు రాణించి 27,144.91 పాయింట్ల వద్ద ముగిసింది. 2015 అక్టోబర్‌ 27న సెన్సెక్స్‌ ఈ స్థాయిలో ట్రేడింగ్‌ అయ్యింది. బీఎస్‌ఈలో మిడ్‌క్యాప్‌ 1.2 శాతం, 0.7 శాతం చొప్పున పెరిగాయి.
బీఎస్‌ఈలో ఐటీ, టెక్‌ రంగాలు మినహా అన్ని రంగాల సూచీలు లాభాల్లో ముగిశాయి. ఆయిల్‌ అండ్‌ గ్యాస్‌ సూచీ 2.76 శాతం, కాపిటల్‌ గూడ్స్‌ 2.1 శాతం, ఎఫ్‌ఎంసీజీ 1.85 శాతం, పీఎస్‌యూ 1.6 శాతం చొప్పున రాణించాయి. కాగా ఐటీ 0.37 శాతం, టెక్నాలజీ 0.16 శాతం చొప్పున తగ్గాయి. సెన్సెక్స్‌లో ఓఎన్‌జీసీ 3.72 శాతం, ఎల్‌అండ్‌టీ 2.97 శాతం, ఐటీసీ 2.83 శాతం, డాక్టర్‌ రెడ్డీస్‌ 2.77 శాతం, గెయిల్‌ 2.61 శాతం చొప్పున అధిక లాభాలు సాధించిన వాటిలో ముందు వరుసలో ఉన్నాయి. మరోవైపు టీసీఎస్‌ 1.92 శాతం, అదాని పోర్ట్స్‌ 1.04 శాతం, కోల్‌ ఇండియా 0.97 శాతం, బజాజ్‌ ఆటో 0.65 శాతం, హెచ్‌డీఎఫ్‌సీ 0.64 శాతం చొప్పున అధిక నష్టాలు చవి చూశాయి. ఈ వారంలో బుధవారం నాటికి విదేశీ సంస్థాగత మదుపర్లు 63.4 మిలియన్‌ డాలర్ల ఈక్విటీలు కొనుగోలు చేశారు. బ్రెగ్జిట్‌పై ఆందోళనలు తగ్గడం, మరోవైపు భారత్‌ విదేశీ ప్రత్యక్ష పెట్టుబడులను మరింత సరళతరం చేయడం మదుపర్లలో విశ్వాసాన్ని నింపాయని మార్కెట్‌ వర్గాలు పేర్కొన్నాయి.
మీ స్నేహితులకు రికమెండ్ చెయ్యండి